Jeff Bezos

Jeffrey Preston Bezos (/ˈbeɪzoʊs/; né Jorgensen; lahèr 12 Januwari 1964) panèka sala sèttong Pangusaha palèng soghi sa-dhunnya. Salèrana panèka pamaddhek, Katua, CEO, Prèsidèn bân sè andi' saham mayoritas perusahaan Tèknologi palèng rajâ è dhunnya, panèka Amazon.com. Lulusan Univèrsitas Princeton, Bezos toman dhâddhi angghuta Phi Beta Kappa, alako mènangka analis kauangan ghâbây D. E. Shaw & Co. sabelluna maddhek Amazon è taon 1994. Salèrana toman èpèlè mènangka Person of the Year sareng majalah TIME.

 Biografi sè Ghenna' 
Para bângatowana Bezos panèka orèng Texas sè andi' paternaghân tor ètoronaghi sè luwassâ 101 km² è Cotulla. Emba lakè'na panèka dirèktur règional Komisi Ènergi Atom Amèrika Serikat è Albuquerque sè mènta pènsiun lebbi awwâl ghâbây nerrossaghi alako è paternaghân. Bâkto jhâman remaja, Bezos serrèng ngabi' mosèm panassa asareng emba lakè'na. Sejjhâk ghi' kènè', Bezos ampon andi kaahliyân è bidang mèkanik. Bezos bhâji' toman nyoba' abhungkar dhibi' kennengngan tèdungnga kalabân obhing.http://www.businessweek.com/1998/50/b3608008.htm Èaksès tangghâl 21-01-2026

Bezos èlahèrraghi bâkto èbhuna sè anyama Jackie Bezos ghi' aomor bellâsân taon. Pakabinanna eppa' sareng èbhuna ghun sataon lebbi. Èbhuna akabin polè bâkto Bezos ghi' aomor lèma taon. Eppa' sambhungnga Bezos sè anyama Miguel Bezos panèka imigran sè asalla ḍâri Kuba. Miguel Bezos ḍateng kadhibi' ka Amèrika Serikat bâkto ghi' aomor 15 taon kantos akhèrra ètarèma asakola è Univèrsitas Albuquerque. Kalowarghâ Bezos ngallè ka Houston, Texas, bân Miguel Bezos alako mènangka insiyur è Exxon. Kellas 4 kantos kellas 6 èlèbâddhi sareng Bezos ngodâ è Sakola Ḍhâsar River Oaks Elementary, Houston.

Bezos anḍi' pangaterro è bidang èlmo sejjhâk ghi' ngodâ. Salèrana abhungkar-masang jhâm alarm listrik sopajâ alè'na ta' maso' ka kamarra. Garasi rèng seppona jhughân èpadhâddhi laboratorium ghâbây èkspèrimèn ilmiyah. Saellana rèng seppona ngallè ka Miami, Florida, Bezos nerrossaghi ka SMA Miami Palmetto.http://mpsh.dadeschools.net/ Èaksès tangghâl 21-01-2026 Bâkto ètarèma è Univèrsitas Princeton, Bezos terro ngala' jurusan fisika, tapè aobâ pèkkèran bân maḍâlem èlmo komputer kantos lulus kalabân gellar è bidang èlmo komputer tor tèknik listrik.

 Karir 
È taon 1994 Bezos maddhek situs web Amazon.com. Model bisnis Amazon.com èsoson sareng salèrana è bâkto nompa' motor dâri New York ka Seattle. Kantor Amazon.com sè partama panèka garasi roma Bezos dhibi'.http://www.portfolio.com/resources/executive-profiles/Jeffrey-P-Bezos-1984 Èaksès tangghâl 21-01-2026 Situs web Amazon.com sè èpaddhek sareng Bezos ngèbâ abâ'na mènangka sala sèttong Pangusaha suksès è jhâman dot-com. È taon 2004, Bezos maddhek perusahaan anyama Blue Origin sè ajhâlân è bidang Pangabbhârân sipil angkasa lowar.

 Sombher-sombher